<classify> Akizungumza na gazeti hili, Kocha Mkuu wa Simba, Dylan Kerr amesema ana matarajio makubwa ya kuibuka na ushindi dhidi ya Azam FC kesho Uwanja wa Taifa, Dar es Salaam. Alisema anajua ugumu uliopo kwenye mchezo huo kutokana na uzuri wa wapinzani wao wenye wachezaji wengi wazoefu, lakini hilo haliwezi kuwa kikwazo cha kushindwa kupata ushindi.Ni mchezo mgumu, lakini wenye kuvuta hisia nyingi za mashabiki kwa sababu zinakutana timu mbili kubwa zenye ubora unaokaribiana. Nina matumaini makubwa ya kupata ushindi, ingawa hatupewi nafasi sana kutokana na ubora wa wapinzani wetu unavyoonekana, alisema Kerr.Hata hivyo alisema ana uhakika wa ushindi kwenye mchezo huo na hatishwi na ukubwa wa maumbo na majina ya wachezaji wa Azam. Tulimaliza mzunguko wa tisa kwa heshima kubwa ya kushinda mabao 6-1, dhidi ya Majimaji, kasi tuliyokuwa nayo kipindi kile ndiyo imerudi upya na tunaweza kuwashangaza wengi Jumamosi, alisema.Hata hivyo kwa upande wake, Kocha Mkuu wa Azam FC, Stewart Hall amesema wapo tayari kwa mapambano na hakuna timu itakayowatisha mbele yao. Tumejipanga vyema na tuna uhakika kila atakayejitokeza mbele yetu tutamfunga, alisema kocha huyo.Naye Kocha Mkuu wa Yanga, Hans Pluijm amesema wanaenda Tanga kwa ajili ya kuivaa Mgambo Shooting wakiwa na matumaini makubwa ya kuibuka na ushindi. Pluijm amesema Yanga ina kila sababu ya kuibuka na ushindi kwani imeiva ikiwa na uhakika wa kuendelea kuwa mbele katika mbio za ubingwa.Kocha Mkuu wa Mgambo, Bakari Shime amesema atawashangaza wadau wa soka kwa kuiadhiri Yanga kesho na kwamba hawatakuwa na utani. Vijana wangu wapo tayari na wana kila sababu ya kufanya vizuri, alisema kocha huyo.Kwa upande wake, Kocha Msaidizi wa Majimaji, Hassan Banyai ameutabiri mchezo wao dhidi ya Toto Africans kesho Uwanja wa Majimaji, Songea utakuwa mgumu. Akizungumza na gazeti hili jana, Banyai alisema wamefanya maandalizi kuhakikisha wanapambana na kubakisha pointi tatu nyumbani.Mchezo utakuwa ni mgumu kwa sababu Toto ni timu nzuri ninaifahamu, lakini kwa upande wetu tunaendelea na mazoezi, lengo letu ni kutumia vyema uwanja wa nyumbani kushinda, alisema. Banyai alisema anaamini kikosi chake kitawakilisha vyema kwani usajili walioufanya unatosha kuleta mapinduzi ya kimchezo.Tayari Majimaji imeshafanya usajili wa wachezaji kadhaa na kuwapatia mkataba wa mwaka mmoja akiwemo Danny Mrwanda na Paul Mawona. Timu hiyo kwa sasa inashika nafasi ya 10 kwenye msimamo wa ligi ikiwa na pointi 11 nyuma ya Mgambo Shooting yenye pointi sawa na hizo.Kwa upande mwingine kikosi cha Mbeya City, kiliwasili jana Mbeya kikitokea Makambako na Njombe, kilipokuwa kimeweka kambi yao ya maandalizi ya ligi kikiwa tayari kuikabili Mtibwa. Kocha wa Mbeya City, Abdul Mingange, alisema jana kuwa amerejea Mbeya akiwa na matumaini ya kuibuka na ushindi katika mchezo huo muhimu kwao.Alisema uhakika wa kushinda katika mchezo huo upo kwani tayari wamejipima katika mechi za kirafiki na walifanya vizuri.  <topic>: MICHEZO 